เซียนหุ้นฟันธง! MTLS สินเชื่อโตกระฉูดหนุนกำไรแรงเกินคาด
เซียนหุ้นฟันธง! MTLS ลุยขยายสาขา-สินเชื่อโตกระฉูดหนุนกำไรปี 59 แรงเกินคาด
21 ก.พ. 2560

เซียนหุ้นฟันธง! MTLS ลุยขยายสาขา-แนวโน้วสินเชื่อโตกระฉูดหนุนกำไรปี 59 แรงเกินคาด พร้อมปรับประมาณการณ์เพิ่มดันอัพไซต์ทะลุ 26%
“ข่าวหุ้นธุรกิจออนไลน์” ได้ทำการสำรวจบทวิเคราะห์ของ บริษัท เมืองไทย ลิสซิ่ง จำกัด (มหาชน) หรือ MTLS หลังจากเข้าสู่ช่วงประกาศผลการดำเนินงานไตรมาส 4/59 ของบริษัทจดทะเบียนในตลาดหุ้นไทย โดยนักวิเคราะห์ต่างการันตีว่า ผลการดำเนินงานของ MTLS ในไตรมาสดังกล่าวจะปรับตัวดีขึ้นทั้งจากไตรมาสก่อนและจากปีก่อน หลังมีการขยายสาขาขึ้นกว่า 700 สาขาในปี 59 รวมทั้งสินเชื่อในไตรมาส 4/59 มีแนวโน้มปรับตัวขึ้นมากกว่าที่ตลาดคาดการณ์ไว้ โดยราคาหุ้นยังมีอัพไซด์อยู่ถึง 26.50% หลังจากโบรกฯ อัพราคาเป้าหมายขึ้นเป็น 37 บาท
โดยราคาหุ้นปิดตลาดล่าสุดวานนี้ (20 ก.พ.) อยู่ที่ 29.25 บาท ปรับตัวขึ้น 0.05 บาท หรือ 1.74% มูลค่าการซื้อขาย 264.86 ล้านบาท

 
ด้านนักวิเคราะห์ บล.บัวหลวง ระบุในบทวิเคราะห์ โดยแนะนำซื้อ MTLS ให้ราคาเป้าหมาย 37 บาท/หุ้นจากเดิม 27 บาท อ้างอิงจากเป้าหมาย PEG ที่ 0.9 เท่า ซึ่งปรับเพิ่มประมาณการกำไรสำหรับ MTLS ขึ้น 7% ในปี 2559 มาอยู่ที่ 1.44 พันล้านบาท และอีก 5% ในปี 60 มาอยู่ที่ 2.2 พันล้านบาท เพื่อสะท้อนการเติบโตของสินเชื่อที่ปรับตัวมากขึ้นกว่าที่คาด
ทั้งนี้ยังได้ปรับเพิ่มประมาณการสินเชื่อเติบโตในปี 59 มาอยู่ที่ 90% จากเดิม 75% และในปี 60 มาอยู่ที่ 27% จากเดิม 22% แต่มองว่า MTLS อาจมีอัพไซต์จากทั้งการเติบโตในองค์กรและการเข้าซื้อพอร์ตสินเชื่อข้างนอกมาบริหาร เพื่อหนุนการเติบโตของบริษัทในปีนี้และปีหน้า ซึ่งการปรับเพิ่มประมาณการกำไรส่งผลให้ปรับเพิ่มราคาเป้าหมาย ณ สิ้นปี 60
โดยคาดว่า MTLS จะขยายเครือข่ายสาขามาอยู่ที่ 2,200 สาขาในปีนี้จาก 1,600 สาขาในปีที่แล้ว ซึ่งมีจำนวนสาขามากกว่าธนาคารที่มีสาขามากที่สุดอย่าง SCB ที่ 1,200 สาขา โดยการขยายตัวของสาขาที่เพิ่มมากขึ้นหมายถึงว่า MTLS มีการเติบโตของสินเชื่อที่แข็งแกร่ง ทั้งนี้คาดค่าใช้จ่ายในการดำเนินงานปี 59 ปรับตัวสูงขึ้นมาอยู่ที่ 56% และ อีก 28% ในปี 60 คาดอัตราส่วนต้นทุนต่อรายได้จะอยู่ที่ 48% ในปี 59 และ 42% ในปี 60 จากการดำเนินงานที่มีประสิทธิภาพมากขึ้น
 
ขณะเดียวกันนักวิเคราะห์ บล.โนมูระ พัฒนสิน ระบุในบทวิเคราะห์ โดยแนะนำซื้อ ให้ราคาเป้าหมาย 34 บาท/หุ้นจากเดิมจาก 28.5 บาท อิง ROE ที 31%, Ke 12% คิดเป็น Implied PBV ที 8.9x จากการปรับคาดการณ์กำไรสุทธิปี 59 ขึ้นเป็นเติบโต 75% เทียบช่วงเดียวกันของปีก่อนและโตต่อ 53% ในปี 60 และถึงแม้ว่าในช่วงทีผ่านมาราคาจะปรับตัวขึ้นมาแล้ว แต่จากคาดผลประกอบการยังเติบโตได้โดดเด่นต่อเนื่องตามสินเชื่อทีเพิ่มขึ้นอย่างโดดเด่น รวมถึงยังมีพอร์ตสินเชื่อมีคุณภาพ NPL ต่ำ มี Coverage ratio ในระดับสูงมาก
โดยคาดว่ากำไรสุทธิไตรมาส 4/59 อยู่ที่ 461 ล้านบาท ยังคงทำจุดใหม่สูงสุดต่อเนื่อง ซึ่งเติบโตโดดเด่นถึง 92% เทียบช่วงเดียวกันของปีก่อน  และโต 15% เทียบกับไตรมาสก่อน ผลักดันจากการเพิ่มขึ้นของสินเชื่อ เนื่องจากการขยายสาขาเชิงรุก รวมถึงต้นทุนเงินทุนที่ยังลดลงได้ในไตรมาส 1/60
 
อีกทั้งนักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ โดยแนะนำซื้อ ให้ราคาพื้นฐาน 32 บาท อิงกับ Gordon growth model (ROE 21%, Growth 10%, Cost of equity 11%) แนวโน้มการเติบโตแข็งแกร่งและชัดเจน มีฐานะการเงินและงบดุลแข็งแรง
โดยคาดการณ์กำไรสุทธิไตรมาส 4/59 จะทำสถิติสูงสุดใหม่ ประมาณการไว้ที่ 413 ล้านบาท หรือโต 72% เทียบช่วงเดียวกันกับปีก่อนและโต 3% เทียบกับไตรมาสก่อนโดยมาจากการขยายสาขา 149 สาขาในไตรมาส 4/59 หรือ 724 สาขาในปี 59 ยังผลให้สิ้นปี 59 มีสาขาทั้งหมด 1,664 สาขาแล้ว
ส่วนสินเชื่อไตรมาส 4/59 เติบโตสูงมาก หรือโต 87% เทียบช่วงเดียวกันกับปีก่อนและโต15% เทียบกับไตรมาสก่อนต้นทุนดำเนินงานลดลง และ Spread แข็งแกร่ง ซึ่งเป็นผลจากต้นทุนการเงินเฉลี่ยลดลงและ Yield จากสินเชื่อจำนำรถที่สูงขึ้น การตั้งสำรองเป็นไปตามการเติบโตของสินเชื่อ ด้าน NPL Ratio มีราว 1% ซึ่งต่ำมาก และมี Coverage ratio สูงกว่า 200% ด้าน D/E ratio คาดว่าจะเพิ่มขึ้นต่อในไตรมาส 4/59 เพราะต้นทุนการกู้ยืมที่ต่ำ ยังผลให้ ROE อยู่ในระดับสูง และหากกำไรไตรมาส 4/59 ออกมาตามคาด ทั้งปี 59 บริษัทจะมีกำไรสุทธิ 1.4 พันล้านบาท 69% เทียบช่วงเดียวกันกับปีก่อน
นอกจากนี้ยังคาดการณ์กำไรสุทธิปี 60 เติบโต 51% ซึ่งเป็นอัตราใกล้เคียงกับการเติบโตของสินเชื่อสินเชื่อเติบโตแกร่งต่อเนื่องในปี 60 โดยมีเป้าหมายขยายสินเชื่อ 50% ผ่านการขยายสาขาและเพิ่มรายได้ในสาขาเดิม ทั้งนี้สาขาใหม่จะมี U Rate ราว 30% ในปีแรก เพิ่มเป็น 60% ในปีที่สอง และเป็น 100% ในปีที่สาม ซึ่งบริษัทขยายสาขามาตลอด 3 ปีที่ผ่านมา (จาก 506 สาขาในสิ้นปี 57 เป็น 940 สาขาในสิ้นปี 58 และเป็น 1,664 สาขาในสิ้นปี 59) และคาดว่าจะเป็นอย่างน้อย 2,200 สาขาในสิ้นปี 60 ซึ่งหากเป็นตามนี้ สินเชื่อปี 60 มีโอกาสเติบโตได้มากกว่า 50% ที่ตั้งเป้าไว้ในขณะนี้
ทั้งนี้ MTLS เน้นการขยายเครือข่ายลูกค้าด้วยการเปิดสาขาทั้งในพื้นที่เดิมและพื้นที่ใหม่ๆ และยังจะทำธุรกิจปล่อยสินเชื่อที่มีหลักประกันรองรับ แต่ในระยะยาวเมื่อฐานลูกค้าใหญ่ขึ้นก็อาจเพิ่มบริการการเงินประเภทอื่นๆ เช่น สินเชื่อที่ไม่มีหลักประกันให้กับลูกค้าชั้นดีรายใหญ่ (ซึ่งมีลูกค้ารายใหญ่มากกว่า 1 ล้านรายในปัจจุบัน) และสินเชื่อเช่าซื้อรถจักรยานยนต์ใหม่บนฐานลูกค้าเดิม เป็นต้น
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน